runetrust/blame-folketinget-dk huggingface dataset:
Pelle Dragsted (EL), 2023-10-05:
Tak for det, og tak for talen.
Der blev dog begået en forfærdelig fejl, som jeg simpelt hen er nødt til at korrigere, ikke mindst af hensyn til husfreden med min forgænger som politisk ordfører, fru Pernille Skipper.
Boldklubben Frem er ikke i tredje division – de spiller i anden division.
Så til det alvorlige.
Lige nu ser vi en trist udvikling i hele landet med busruter, der lukkes ned.
Det er en ond spiral, og det skyldes de økonomiske valg, regeringen har truffet, og den økonomiske politik, man fører.
Det er et valg, der betyder, at f.eks. børn og unge, hvis de bor uden for de store byer, har svært ved at komme til deres erhvervsskole, til deres gymnasium eller til deres fritidsjob, som ordføreren også omtaler.
Lad os nu forestille os, at Julius havde boet i Himmerland eller Thy.
Så kunne det, at den lokale busrute lukker, jo være noget af det, der spændte ben for hans iværksætterdrøm.
Det rammer også ældre mennesker i vores samfund; de får sværere ved at komme hen og besøge familien, se deres venner eller komme til fritidsaktiviteter.
Derfor vil jeg gerne spørge: Er man i et parti som Venstre, som i hvert fald bryster sig af at være optaget af landdistrikterne, ikke bekymret for de meget store huller, der lige nu bliver klippet i sammenhængskraften i vores land?
Morten Dahlin (V), 2023-10-05:
Det er mit udgangspunkt, og derfor skal man ikke gå på arbejde for at fylde statskassen.
Men jeg vil gerne sige, at jeg synes, at det at arbejde er sundt.
Jeg synes, at der gerne skulle være nogle flere mennesker, der skulle have glæden af at være en del af et arbejdsfællesskab, og jeg synes særlig, der var nogle flere unge, der skulle have glæden af at have et fritidsjob.
Det at være en del af det der fællesskab på arbejdspladsen lærer en noget om ansvar; det giver en nogle sunde værdier.
Så alle tiltag, vi kan gøre for at gøre det mere attraktivt at tage et arbejde eller tage en ekstra vagt eller tage en ekstra kunde, vil vi da meget nøje overveje.
Søren Pape Poulsen (KF), 2023-10-05:
Ja, det er vi enige om – det kan ikke være mit parti, ordføreren henviste til der, for det er jo ikke det, vi siger.
Jeg synes bare, det er bekymrende, hvis vi får en debat i Danmark, der handler om, at man nærmest fra regeringslederens side udskammer danske familier, der prioriterer anderledes.
For jeg er enig i, at vi jo skal gå på arbejde, men det skal vi primært gøre for at forsørge vores familie og os selv og ikke, fordi vi skal have en statsmagt af en vis størrelse.
Men det er jeg glad for at vi ser ens på, for så kan det være, at vi kan bremse statsministeren lidt i hendes ridt her.
Morten Dahlin (V), 2023-10-05:
Tak for rosen.
Jeg kan bekræfte hr. Søren Pape Poulsen i, at regeringen kommer til at indkalde til forhandlinger om iværksætteri, og der har vi fra Venstres side nogle ønsker.
Jeg nævnte selv noget med lagerbeskatning af fiktive værdier, og der er muligheden for bedre at aflønne med medarbejderaktier – nogle af de ting, iværksættermiljøet skriger på i forhold til at kunne få lov at udvikle sig.
Det håber jeg vi kan gøre sammen.
Jeg er helt overbevist om, at Julius bliver ældre – det bliver vi jo alle sammen – og hvis Julius og hans familie eller alle andre familier har lyst til på et tidspunkt at indrette sig, så de arbejder lidt mindre i en periode, skal de have frihed til det.
Det vil jeg ikke gøre mig til dommer over; det er ikke min opgave som politiker.
Men jeg vil også sige, at jeg synes, der er en lidt uheldig tendens her på Christiansborg; der er nogle politikere, der bilder danskerne ind, at man kan blive ved med bare at øge de offentlige udgifter – mere velfærd, flere politibetjente, flere sygeplejersker, flere pædagoger – hvis alle bare arbejder mindre og mindre.
Sådan hænger det jo ikke sammen, og derfor har vi en politisk opgave i ikke at tvinge folk til at arbejde mere, men at gøre det attraktivt for dem, der gerne vil gøre en ekstra indsats, eksempelvis ved at lempe på skatterne.
Søren Pape Poulsen (KF), 2023-10-05:
Tak, og tak for talen.
Jeg er hundrede procent enig i det, ordføreren sagde fra talerstolen.
Det var en dejlig borgerlig tale, sådan som vi jo helst vil høre Venstre.
Det var dejligt.
Der skal også lyde en stor ros til Julius og hans evner til iværksætteri.
Jeg har ikke – og det er ikke polemisk – fået kigget lovkataloget igennem, men jeg håber så, at vi med lovkataloget får afskaffet alle de der mærkelige regler og får indført lidt mere sund fornuft, for det er jeg helt sikker på at vi kan blive enige om.
Nu kunne det så være, at Julius engang blev ældre – det håber vi alle sammen – og det kunne være, at han fik børn, og det kunne være, at han kom til et tidspunkt, hvor han sagde: Jeg har lige et par år i mit liv, hvor vi aftaler derhjemme, at vi arbejder lidt mindre, for det har vores familie brug for, og så arbejder vi på fuld power om nogle år.
Det er statsministeren ikke begejstret for, for vi skal være skaffedyr for staten.
Jeg kunne godt tænke mig at høre, hvordan det går med Venstre med den debat med statsministeren.
Ser man på det på samme måde som statsministeren, eller tager man kampen internt i regeringen om det her emne?
Morten Dahlin (V), 2023-10-05:
Jamen vi lytter altid.
Vi lytter også til de input, der kommer her i Folketinget, og dem, der kommer fra civilsamfundets organisationer og eksperter.
Regeringen tager det også ind og kigger på lovforslaget, inden det skal behandles her i Folketingssalen.
Det er klart.
Men Liberal Alliance prøver lige nu både at blæse og have mel i munden, for sandheden er jo, at Liberal Alliance heller ikke går ind for at stoppe den der afbrænding af koraner i vildskab, og derfor prøver Liberal Alliance at få det til at lyde, som om man vil begge ting.
Det vil man ikke i Liberal Alliance.
Men vi lytter, og det gør vi også i det lovgivningsarbejde, der skal til at gå i gang, for det synes vi er fornuftigt at gøre.
Sólbjørg Jakobsen (LA), 2023-10-05:
Jamen lovgivningen rammer jo ikke kun dem, der render rundt i vildskab og brænder koraner af.
Når kunstnere, politikere fra venstre og højre, eksperter, dommere, der skal forvalte den her lovgivning, forkæmpere i kvindekampen osv. står og råber, at I kører den forkerte vej, står I så bare alle i regeringen og tænker: Sikke mange spøgelsesbilister der er?
Er der intet i jer, der tænker: Okay, alle siger det her; måske er det os, der er galt på den?
Helene Liliendahl Brydensholt (ALT), 2023-10-05:
Tak, og tak til ordføreren for en god tale, og også tak for det gode samarbejde mellem SF og Alternativet.
For et par år tilbage var vi en række partier, der indgik en aftale om minimumsnormeringer, og den aftale skal så være fuldt implementeret her fra næste år, og ministeren har også været ude at sige, at nu er vi i mål med minimumsnormeringer.
Det er vi så en del forældre og organisationer og os i Alternativet der ikke er helt enig i.
Vi mener faktisk, at vi ikke er i mål med minimumsnormeringer og med normeringerne generelt i de danske dagtilbud.
Så jeg kunne godt tænke mig at høre SF, om I mener, at vi er i mål med minimumsnormeringerne, og om I mener, at man er landet på det rigtige sted, i forhold til at man nu opgør minimumsnormeringerne som et gennemsnit for Danmarks Statistik på kommunalniveau i stedet for nede i de enkelte institutioner at opgøre normeringerne dér.
Pia Olsen Dyhr (SF), 2023-10-05:
Den ene del er, at jeg faktisk er rigtig glad for, at den her regering ikke har fjernet de penge, der er sat af til minimumsnormeringer.
Jeg er rigtig glad for, at de 1,8 mia. kr. ekstra, der blev sat af til minimumsnormeringer, stadig kan findes på finansloven og kommer ud til vores børn.
Det er vigtigt for mig, men det er langt vigtigere for de forældre og de børn og de pædagoger, der er ude i dagligdagen.
Det er den ene del.
Den anden del er så, hvordan man opgør det.
Og en del af aftalen var jo også, at man skulle lave en ny opgørelsesmetode, og der mangler vi stadig væk, at ministeren kommer med den aftaletekst som opfølgning på det, vi har lavet sammen, nemlig at man skal opgøre minimumsnormeringer på en anden måde, fordi vi godt ved, at der er uoverensstemmelser mellem det, som BUPL, altså pædagogernes fagforening, laver, og det, Danmarks Statistik siger, og det, kommunerne siger.
Det kunne jo være rart, hvis de sagde det samme.
Det ville være første skridt, og det synes jeg i hvert fald ministeren skal levere.
Søren Pape Poulsen (KF), 2023-10-05:
Jeg går ind med et meget optimistisk sind og med et ønske om at ville lave en aftale.
Det kan jeg sige hundrede procent.
Nu skal vi jo lige se, hvad der bliver lagt frem foran os, når vi kommer ind.
Vi har jo hørt, hvad der er sagt i debatten, og med det, jeg hører, må jeg bare sige, at vi godt kan styre vores begejstring over en toptopskat.
Vi synes egentlig, det er en dum idé, og vi synes egentlig ikke, at vores skattesystem kalder på at blive endnu mere kompliceret, end det er i dag.
Jan E. Jørgensen (V), 2023-10-05:
Jamen det er jo sådan set bare et ekstra godt argument for skattelettelser, som vi i Venstre på ingen måde er uenige i.
For det handler jo også om det rimelige og retfærdige i, at man får lov til at beholde flere af de penge, man selv har tjent.
Kan jeg så regne med, at Konservative går konstruktivt ind i forhandlingerne, og er hr. Søren Pape Poulsen optimistisk, med henblik på om man kan se sig selv i en aftale med regeringen?
Søren Pape Poulsen (KF), 2023-10-05:
Ja, det gør det jo, for skattelettelser har det også med at være godt for arbejdsudbud m.v. Når vi går ind for skattelettelser, gør vi det først og fremmest, fordi det er godt for familien og det giver mere frihed til den enkelte familie.
Men grundene til, at vi hver især går ind i det, er jo sådan set ligegyldigt.
Jeg anerkender helt det, spørgeren spørger om.
Jeg kan styre min begejstring over toptopskatten osv., men nu går vi ind i rummet, og så håber jeg, at vi både kan lette skatten i bunden og i toppen.
Jan E. Jørgensen (V), 2023-10-05:
Tak for det.
Derfor vil jeg godt takke De Konservative for at gå konstruktivt ind i debatten modsat vores venner i Liberal Alliance, der er klatret op i et træ.
Jeg vil stille et enkelt spørgsmål i den anledning: Anerkender Det Konservative Folkeparti, at regeringens planer for personskattelettelser gør Danmark rigere?
Søren Pape Poulsen (KF), 2023-10-05:
Vi tager gerne ansvar, også det tunge.
Men nu kan forskellige folk jo definere, hvad det er at tage ansvar.
Det er jo ikke nødvendigvis kun regeringen, der kan definere, hvad det er at være ansvarlig.
Men jeg deltager meget gerne i de skatteforhandlinger, og jeg går også til skatteforhandlinger med den intention, at vi skal være med i sådan en aftale.
Hvis vi kommer til et tidspunkt i vores land, hvor vi ender med måske, nu ved jeg ikke, hvad det ender med, men 5-6 mia. kr. i skattelettelser, som både skal være godt for bunden og hæve grænsen for, hvem der betaler topskat, så glæder jeg mig til at være med i sådan en aftale.
Camilla Fabricius (S), 2023-10-05:
Tak for det.
Det var næsten som taget ud af min mund.
Og det synes jeg også virker, som om Konservative faktisk er tilbage på sporet med at ville være med til at tage ansvar.
Det har jeg sådan en lille fornemmelse af.
Så mit spørgsmål som opfølgning er: Er man villig til fra Konservatives side faktisk at træde ind på banen i forhold til også at løfte det tunge ansvar?
Søren Pape Poulsen (KF), 2023-10-05:
Jamen det kan jeg meget klart sige.
Vi har jo ikke præsenteret det på nuværende tidspunkt, men vi har jo sagt, at den skatteplan, vi lagde ud før valget, kommer vi til at revidere.
Vi kommer ikke med en skatteplan, der afskaffer topskatten i et bestemt år.
Vi kommer til gengæld til – og det glæder jeg mig til – at forhandle skat med regeringen her senere på året, hvor vores mål bl.a. vil være at hæve grænsen for, hvornår man betaler topskat.
Camilla Fabricius (S), 2023-10-05:
Tak for det.
Det er altid en glæde at have lov til at stille spørgsmål til ordføreren.
Det har jeg virkelig set frem til, og det var endnu en gang en god tale, og det var dejligt, at ordføreren også nævnte ensomhed; det sætter jeg stor pris på.
Det spørgsmål, jeg gerne vil stille, handler om det ønske, Konservative havde før valget, omkring de 40 mia. kr. i skattelettelser.
Det syntes jeg helt ærligt var en del, og derfor kan jeg også være lidt nysgerrig på, om man mener det samme fra før valget og til efter valget.
Alex Vanopslagh (LA), 2023-10-05:
Det er jo fantastisk; vi undgår misforståelser i medierne.
Det er utroligt, hvad vi kan herinde.
Nej, men det er korrekt forstået.
Og prøv at høre her: Jeg påstår jo heller ikke, at det er en sort-hvid diskussion om, at hvis bare man afkriminaliserer, er alle problemer væk.
Der findes også eksempler på steder, hvor nogle af de forsøg, man har, med at ændre lovgivningen er gået galt.
Altså, der er amerikanske stater, hvor man har lovliggjort uden overhovedet at forberede behandlingscentre og lignende, og hvor man har de der fentanylcentre så at sige.
Så der findes jo også dårlige erfaringer derude.
Men jeg mener, at vi med et åbent sind i Folketinget burde se på de erfaringer, der er fra forskellige lande, og så se på, hvordan man kan lave en politik, der forebygger mest skade og mest misbrug.
Camilla Fabricius (S), 2023-10-05:
Det er jeg faktisk rigtig glad for.
For noget af det, som ligger i regeringens portefølje, handler om at prøve at se, hvad det er, vi skal gøre, når folk er kommet i et misbrug, altså at se på, hvad det er, vi kan gøre ved det.
Der synes jeg faktisk, ordføreren har været ret tydelig om, at når man er i et misbrug, skal vi selvfølgelig også tage hånd om det.
Og jeg er helt enig med ordføreren i, at fixerum giver en værdighed.
Jeg vil bare gerne være helt sikker, så der ikke bliver en eller anden misforståelse ude i medierne: Så det er altså afkriminalisering og ikke legalisering?
Henrik Frandsen (M), 2023-10-05:
For ca. 3 år siden indgik vi det, der hedder Nordsøaftalen, som Konservative jo også var en del af på det tidspunkt; Konservative er jo et grønt parti, der gerne vil klimaet osv.
Da den aftale blev indgået, blev den jo virkelig fejret som et kæmpe skridt fremad, for nu fik vi en slutdato, altså en dato for, hvornår man skulle stoppe med produktion af olie fra Nordsøen.
Det blev jeg noget overrasket over, for det var jo en aftale, der gav nogle helt klare rammevilkår for en meget, meget vigtig del af erhvervslivet i Esbjerg og alt, hvad der har med offshore at gøre.
Mit spørgsmål er egentlig: Var det sådan en enlig svale, eller vil vi se, at Konservative gerne vil have genåbnet flere aftaler?
Søren Pape Poulsen (KF), 2023-10-05:
For når vi nu er på vej og har det ønske, som vi jo har i fællesskab, skulle man så ikke lige vende skråen en ekstra gang, inden man giver flere muligheder, som jo betyder, at man først hiver noget op af jorden om mange år?
Det er jo ikke i morgen, man kan hive det op.
Det er en proces, hvor vi er i gang med at frigøre os fra fossile brændstoffer.
Havde det her ført til, at der skulle være et udbud, og at nogle ville gennemføre det, står vi selvfølgelig ved vores aftaler, men derfor kan man jo godt nogle gange stille spørgsmål.
Men det eneste, vi har bedt om, er egentlig bare et møde med ministeren, hvor vi spurgte, om man ikke lige skulle vende skråen en gang til.
Vi kommer ikke til at løbe fra nogen aftaler, vi har indgået.
Jette Gottlieb (EL), 2023-10-05:
Det Konservative Folkeparti har jo i mange år øvet sig på at være den blå bloks grønne samvittighed, men jeg synes, at det er blevet nedtonet lidt i de senere år.
Så nu vil jeg spørge lidt mere konkret ind til noget.
Cirka en tredjedel af det CO 2 -udslip, vi skal nedbringe, hvis vi skal opfylde vores klimamål, stammer fra trafikken, og derfor vil jeg nu spørge De Konservative, om de er enige i, at det, hvis vi skal opfylde vores mål, vil forudsætte, at man styrker den kollektive trafik på bekostning af eller ved nedbringelse af enkeltmandsbilismen.
Søren Pape Poulsen (KF), 2023-10-05:
Altså, tendenser har det jo med at skifte inden for mange politikområder.
Jeg tror, at vi for nogle år tilbage begik en stor fejl, da det helt store hellige mantra i folkeskolen var »inklusion«.
Altså, vi sagde, at vi for alt i verden ikke måtte udskille nogen til specialindsats – vi skulle helst bevare dem i klassen alle sammen.
Jeg tror nu engang, at vi skal anerkende, at der er nogle, der har brug for en særlig indsats, som ikke nødvendigvis skal være i det samme klasserum.
Jeg tror også, at det kunne give noget mere ro hos familierne, at man ikke bare partout skal være en del af det.
Marlene Harpsøe (DD), 2023-10-05:
Det lyder jo rigtig interessant, og vi er helt sikkert i Danmarksdemokraterne meget enige med De Konservative i det spørgsmål.
Men der er også de stille piger og noget om, hvordan vi rummer dem.
Der er rigtig mange, der desværre oplever skolevægring i de her år, hvor familierne er splittede i atomer, fordi de netop ikke kan få hverdagen til at hænge sammen.
Der kunne jeg godt tænke mig at høre lidt om, hvordan De Konservative tænker at lige præcis familierne her også skal hjælpes.
Søren Pape Poulsen (KF), 2023-10-05:
Det vil jeg rigtig gerne.
Først vil jeg gerne sige, at vi skal passe rigtig godt på vores folkeskole.
Det siger jeg også som en konservativ, der også går hundrede procent ind for, at vi har friskoler og privatskoler, og at vi skal have den mangfoldighed, som vores skole har.
Men folkeskolen er et af de der sidste store fællesskaber, vi har tilbage, hvor alle slags mennesker møder hinanden, og det skal vi fortsat sikre man gør.
Jeg var ret begejstret for den del af statsministerens tale, der handlede om folkeskolen.
Vi har jo selv foreslået for et år eller halvandet siden, måske to, at der skulle være et praksisfagligt spor, altså at man i 8. og 9. klasse måske kunne vælge at være en dag om ugen ude på en virksomhed.
Jeg har også selv oplevet det i klasserummet.
Lad os nu være ærlige: Der er nogle drenge i skolen, der har gjort langt mere indtryk på skolen, end skolen nogen sinde har gjort på dem.
Der skulle vi gerne finde en vej til, at de har lyst til at gå i skole.
Og det tror jeg de kunne få, hvis de står ude hos tømreren og ser, at Pythagoras' læresætning lige pludselig giver mening i matematiklokalet, og de kan se, hvad de kan bruge det til i praksis.
Det håber jeg at vi får meget mere af.
Marlene Harpsøe (DD), 2023-10-05:
Først og fremmest mange tak for en rigtig god tale af den konservative formand.
Jeg bed jo mærke i i forbindelse med åbningstalen her i tirsdags, at statsministeren gjorde særlig meget ud af folkeskolen, og det, jeg sådan set også hører fra den konservative ordfører i dag, er, at folkeskolen også ligger Det Konservative Folkeparti på sinde.
Jeg hørte også hr. Søren Pape Poulsen komme ind på det i sin tale.
Har den konservative ordfører mulighed for at udfolde det noget mere, i forhold til hvad det er, der er De Konservatives tanker i forhold til folkeskolen?
Søren Pape Poulsen (KF), 2023-10-05:
Vi skal spørge os selv, om vi laver afgifter på klimaområdet for at få penge i kassen eller vi laver afgifter, fordi vi gerne vil animere til en omstilling.
Nu synes vi jo i bund og grund, at når det kommer til fly og afgifter i den sammenhæng, burde man have lavet den på europæisk plan – man burde have lavet den på brændstof.
Altså, vi diskuterer det.
Men jeg vil bare gerne sige, at hvis vi vil have omstilling, handler det ikke om at fjerne mulighederne, men om at gøre det attraktivt at omstille sig.
Det synes jeg vi skal tænke på i hele klimadebatten, for det har vi også en fælles interesse i.
Sigurd Agersnap (SF), 2023-10-05:
I forlængelse af det vil jeg også gerne høre om flyafgiften, som er en af de grønne afgifter, der forhåbentlig snart skal debatteres her i Folketinget.
Er De Konservatives tilgang også der, at alle pengene skal føres tilbage til netop flybranchen og til grønne brændstoffer?
Eller mener Konservative, at en afgift i sig selv kan være fair, hvis man har en ret stor forurening, altså at så skal forureneren betale?
Søren Pape Poulsen (KF), 2023-10-05:
Tidligere lagde vi en afgift på vores industri og lavede i den anledning en aftale om kompensation.
På samme måde mener vi også at der skal være en CO 2 -afgift på landbruget, som også skal følges op af en kompensation, så de dygtige landmænd, vi har, rent faktisk får en mulighed for at omstille sig.
Hvordan den skal indføres, hvor hurtigt, og hvad beløbene skal være, har jeg overhovedet ingen bud på, for det er jeg ikke kompetent til at udtale mig om.
Men vi skal indføre en CO 2 -afgift på det rigtige niveau, gøre det klogt, have landbruget med, men også tænke på, at hvis ikke vi giver en gulerod for at omstille sig, så kommer der ingen omstilling.
Men ligesom der gjorde for industrien, kommer der også en afgift for landbruget.
Sigurd Agersnap (SF), 2023-10-05:
Tak for ordet.
Og tak til ordføreren for talen.
Jeg vil gerne spørge til en af de debatter, der kommer, som jo er om CO 2 -afgiften på landbruget.
Op til valget sidste år meldte Konservative jo meget klart ud, at man gerne vil have en CO 2 -afgift på netop landbruget.
Jeg vil gerne høre, dels hvad det er for nogle overvejelser, der er hos Konservative, om, at landbruget skal bidrage, og hvordan den CO 2 -afgift skal fordeles, dels om Konservative mener, at der overhovedet er nogen vej til at leve op til vores klimamål, hvis ikke man får lagt en ambitiøs CO 2 -afgift på landbruget her og nu.
Søren Pape Poulsen (KF), 2023-10-05:
Vi har jo diskuteret klimaudfordringerne for vores klode i flere år, og jeg synes ikke, vi har diskuteret det mindre de sidste 3 år.
Hvis vi alle sammen vil stå på mål for at sige, at vi har nogle kæmpe udfordringer, vi skal have løst, synes jeg, vi skal have en diskussion om, når vi står foran sådan et udbud, at det er noget, der først kan hives op om nogle år.
Jeg tror, det er vigtigt at forstå det i den her diskussion.
Det handler jo ikke om, at kommer der nogen og byder ind på det og starter det i morgen.
Nej, der går en række år.
Og der spørger jeg bare, om vi ikke lige skulle overveje igen, om det er vejen at gå.
Men vi står ved vores aftale, og det har vi også sagt klart og tydeligt.
Henrik Frandsen (M), 2023-10-05:
Det glæder mig da rigtig meget at høre, for der er jo et meget, meget stort erhvervsliv, og det sagde jeg også lige før, i Esbjerg, men også i andre dele af landet, som jo investerer, i tillid til at de rammevilkår, vi melder ud fra Folketinget af, også er troværdige fremover.
Men jeg vil egentlig spørge: Hvad er det nye, der er sket på bare 3 år, og som gør, at man måske skal skrue ned for det der?
Jeg tænker, at nu er der jo kommet krig i Ukraine, der er forsyningskrise, vi mangler gas, vi skal ikke importere gas fra Rusland længere
, osv.
Hvad er det, der konkret gør, at man gerne vil genåbne den så?
Alex Vanopslagh (LA), 2023-10-05:
Svaret er afkriminalisering.
Det har jeg sagt ret klart og tydeligt nu, men jeg har sådan lidt på fornemmelsen, at der er en ekstra eller to herinde, der er lidt forvirrede over, hvad der er Liberal Alliances politik.
Men det er altså afkriminalisering.
Søren Pape Poulsen (KF), 2023-10-05:
Selv om jeg også gerne vil være med i nogle kollektive tanker, må jeg jo nok sige, at der bliver Enhedslisten og Det Konservative Folkeparti nok ikke lige hurtigt enige, også fordi den kollektive trafik jo fylder mere nogle steder end andre.
Altså, når jeg er her i København – hvor jeg jo ikke bor; det er her, jeg har mit arbejde – står min bil herude i gården hele ugen, og så går jeg rundt i byen, eller også tager jeg en metro, hvis jeg skal nogen steder hen, for det kan bedst betale sig.
Der, hvor jeg er vokset op, er virkeligheden bare den, at buschaufføren tit og ofte er den bagerste mand i bussen, og der har vi nogle udfordringer med den kollektive trafik, fordi det er svært at få den til at have så høj en frekvens, at det giver mening.
Derfor tror jeg, vi skal tænke nogle andre tanker.
Jeg har ikke det endelige bud på det, men der er altså nogle steder i Danmark, hvor vi skal finde nogle andre løsninger end bare at have en masse busser kørende rundt.
Det tror jeg ikke på.
Og så skal vi også kigge på, hvordan biler jo udvikler sig.
Vi får flere og flere elbiler – det er også godt for miljøet.